Chaim Michael Dov Weissmandl

Chaim Michael Dov Weissmandl (* 25. október 1903, Debrecín, Rakúsko-Uhorsko – † 29. november 1957, Mount Kisco, New York) bol ortodoxný rabín, ktorý v čase druhej svetovej vojny aktívne usiloval o záchranu Židov. Jeho tajná Pracovná skupina usilovala o dosiahnutie svojich cieľov aj za pomoci úplatkov predstaviteľom Slovenského štátu alebo nacistom. Weissmandl tiež dokázal prepašovať listy alebo telegramy vysoko postaveným ľuďom, o ktorých veril, že by mohli pomôcť prenasledovaným Židom. Jeho listy sa tak dostali napr. k britskému premiérovi Winstonovi Churchillovi, americkému prezidentovi Franklinovi D. Rooseveltovi alebo pápežovi Piovi XII.

Spojencov tiež neúspešne vyzýval k bombardovaniu železníc vedúcich do koncentračného tábora Osvienčim.

 Život 
Weissmandl sa stal odborníkom na staré rukopisy. V rámci štúdia navštívil Oxfordskú univerzitu. V Anglicku si vybudoval sieť kontaktov, ktoré mu neskôr pomohli v snahe chrániť Židov, po anšluse dokázal napr. pre 60 rabínov vyhnaných z Rakúska zabezpečiť britské víza.

Od roku 1942 bol Weissmandl vodcom tajnej "Pracovnej skupiny", jeho najbližšou spolupracovníčkou bola sionistka Gisi Fleischmannová. V lete 1942 naplánoval podplatenie príslušníka SS Dietera Wislicenyho, pracovníka referátu pre židovské záležitosti na Slovensku. Výmenou požadoval zastavenie deportácií slovenských Židov do vyhladzovacích táborov. Pracovná skupina Wislicenymu v dvoch splátkach zaplatila 40-50 tisíc dolárov. Deportácie skutočne ustali a Weissmandl a jeho kolegovia verili, že sa tak stalo vďaka úplatku.

Neskôr sa tak Weissmandl stal iniciátorom plánu s názvom Europa plan, ktorého cieľom bolo zachrániť s pomocou úplatkov pre vysoko postavených nacistických činiteľov Židov z celej okupovanej Európy. Dôrazne, ale bez väčšieho úspechu, preto apeloval na židovských predstaviteľov, aby poskytli väčšie finančné prostriedky na tieto účely.

Na jeseň 1944 bol Weissmandl a jeho rodina zaradený do transportu do Osvienčimu. Podarilo sa mu vyskočiť z idúceho vlaku. Zlomil si pritom nohu, nakoniec sa mu však podarilo skryť sa v Bratislave. Vďaka aktivitám Rudolfa Kasztnera sa neskôr dostal do Švajčiarska.

Po vojne chcel Weissmandl presunúť ješivu z Nitry do Palestíny. So žiadosťou o presun však neuspel, nakoniec ju premiestnil do Mount Kisco v USA.

 Rodina 
Michael Dov Wiessmandl sa prvýkrát oženil v Trnave, jeho ženou sa stala dcéra jeho učiteľa, rabína Samuela Davida Ungára (18861945), posledného predstaveného pôvodnej nitrianskej ješivy.

Druhýkrát sa oženil po vojne v USA; jeho druhou manželkou a matkou jeho ďalších detí sa stala Lea Teitelbaumová (19242009) z rabínskeho rodu, ktorá bola dcérou szátmárského rebeho Joela Teitelbauma. Nebol však spokojný s výsledkami svojej práce a trpel stratou celej rodiny, o ktorú prišiel počas vojny. Sužovali ho ťažké depresie aj srdcové problémy. Zomrel vo veku 54 rokov na infarkt myokardu.

 Vo filme 
 ŠMOK, Martin; BOK, Petr: Mezi zaslepenými bláznyMezi zaslepenými blázny (1998), ČSFD.cz

 Referencie 

 Externé odkazy 
 Stránky venované odkazu rabiho Weissmandla
 Michael Dov Weissmandel, Jewish Virtual Library

 Zdroj 

Kategória:Slovenskí rabíni
Kategória:Preživší holokaust
Kategória:Slovenské osobnosti židovského pôvodu
Kategória:Osobnosti z Debrecína
Kategória:Holokaust na Slovensku